Szőllős, Ján, poslanec NR SR (2021-11-24):
Vážený pán podpredseda, vážený pán predsedajúci, vážení prítomní, dovoľte mi predniesť pozmeňujúci a doplňujúci návrh k zákone o Komore geodetov a kartografov. Odôvodnenie je to, že sú tam niektoré ešte spresňujúce, doplňujúce ustanovenia, ktoré bolo potrebné teda spresniť a doplniť, aby to vystihovalo zámer zákona. Takže prečítam pozmeňujúci a doplňujúci návrh. Pozmeňujúci a doplňujúci návrh poslancov Národnej rady Slovenskej republiky Milana Vetráka, Dominika Drdula a Jána Szőllősa k vládnemu návrhu zákona o Komore geodetov a kartografov (tlač 689). Vládny návrh zákona o Komore geodetov a kartografov sa mení a dopĺňa takto: 1. V čl. I v § 2 písm. c) sa slová „mimo územia Slovenskej republiky“ nahrádzajú slovami „na území iného členského štátu ako Slovenskej republiky“. 2. V čl. I § 6 ods. 1 písm. c) znie: „c) zloží kvalifikačnú skúšku pred komorou alebo preukáže osobitnú odbornú spôsobilosť na výkon činnosti autorizovaného geodeta a kartografa osvedčením 4), alebo ukáže uznanie odbornej kvalifikácie získanej v členskom štáte alebo v tretej krajine, alebo úspešne absolvuje preskúšanie podľa § 11 ods. 9 alebo § 12 ods. 5 druhej vety.“ 3. V čl. I v § 6 ods. 1 písm. d), § 7 ods. 2 písm. a) v 6. bode g) sa vypúšťa slovo „zo“ a v § 13 ods. 2 písm. g) sa slová „byť poistený zo zodpovednosti za škodu“ nahrádzajú slovami „mať poistenie zodpovednosti za škodu“. 4. V čl. I § 6 ods. 2 posledná veta znie: „Výpis z registra trestov, alebo listina, ktorá ho nahrádza, musia byť opatrené osvedčením im podľa medzinárodnej zmluvy, ktorou je Slovenská republika viazaná,6) a predložené spolu s osvedčeným prekladom do štátneho jazyka, ak osobitný predpis alebo medzinárodná zmluva, ktorou je Slovenská republika viazaná, neustanovuje inak, na listiny vydané v Českej republike sa povinnosť predložiť preklad do slovenského jazyka nevzťahuje.“ 5. Čl. I v § 6 ods. 6 sa slová „na žiadosť komora neprihliada“ nahrádzajú slovami „komora rozhodne o odmietnutí zapísať fyzickú osobu do zoznamu“. 6. V čl. I v § 6 ods. 7 posledná veta znie: „Ak komora v lehote podľa prvej vety nerozhodne o odmietnutí zapísať fyzickú osobu do zoznamu, má sa za to, že komora fyzickú osobu do zoznamu zapísala dňom uplynutia lehoty. Proti rozhodnutiu o odmietnutí zapísať fyzickú osobu do zoznamu je prípustné odvolanie, o ktorom rozhoduje predstavenstvo.“ 7. V čl. I § 6 ods. 8 a 9 znejú: (8) Správny poriadok sa vzťahuje na rozhodovanie o a) neumožnení fyzickej osobe vykonať kvalifikačnú skúšku, b) odmietnutí zapísať fyzickú osobu do zoznamu alebo registra c) pozastavení činnosti fyzickej osobe, d) vyčiarknutí fyzickej osoby zo zoznamu. (9) Fyzická osoba, ktorá tvrdí, že spĺňa podmienky podľa tohto zákona, má právo domáhať sa ochrany na súde proti rozhodnutiam komory podľa ods. 8. 8. V čl. I § 6 ods. 17 sa druhá, tretia a štvrtá veta vypúšťajú. 9. V čl. I v § 7 ods. 2 písm. b) znie: b) pri predĺžení času hosťovania, alebo pri opakovanom hosťovaní toho, kto spĺňa požiadavky podľa písm. a) 2., 3. a 6. bodu, a ktorých splnenie komora preverí. 10. V čl. I § 7 ods. 4 druhá veta znie: „Ak komora v lehote podľa prvej vety nerozhodne o odmietnutí zapísať uchádzačov do registra, má sa za to, že komora uchádzača do registra zapísala dňom uplynutia lehoty, proti rozhodnutiu o odmietnutí zapísať uchádzača do registra je prípustné odvolanie, o ktorom rozhoduje predstavenstvo.“ 11. V čl. I § 7 ods. 5 sa vypúšťa prvá veta. 12. V čl. I v § 11 ods. 1 písm. b) sa za slovo „činu“ vkladajú slová 	„súvisiaceho s výkonom povolania.	“ 13. V čl. I v § 16 ods. 4 písm. d) v 2. bode sa za slovo „o“ vkladajú slová „neumožnení fyzickej osobe vykonať kvalifikačnú skúšku, odmietnutí zapísať fyzickú osobu do zoznamu, alebo registra“. 14. V čl. I v § 23 ods. 1 sa slová „sa považuje za komoru“ nahrádzajú slovami „je komorou“. 15. V čl. I v § 23 sa slová „zákon Národnej rady Slovenskej republiky č. 216/1995 Z. z. o komore geodetov a kartografov v znení zákona č. 512/2007 Z. z., zákona č. 136/2010 Z. Z. a zákona č. 125/2016 Z. z. vo všetkých tvaroch“ nahrádzajú slovami „doterajší zákon v príslušnom tvare.“ Zároveň žiadam vyňať na samostatné hlasovanie body 3, 4 a 5 z informácie. Ďakujem za pozornosť.